2008/0062 (COD)

UDTALELSE FRA KOMMISSIONEN i henhold til artikel 294, stk. 7, litra c), i traktaten om Den Europæiske Unions funktionsmåde om Europa-Parlamentets ændring[er] til Rådets holdning til forslaget til

Europa-Parlamentets og Rådets direktiv om fremme af grænseoverskridende retshåndhævelse på trafiksikkerhedsområdet

1. SAGSFORLØB

Forslag sendt til Europa-Parlamentet og Rådet KOM(2008) 151 endelig – 2008/0062 (COD) || 19.3.2008

Udtalelse afgivet af Det Europæiske Økonomiske og Sociale Udvalg: || 17.9.2008

Udtalelse afgivet under Europa-Parlamentets førstebehandling: || 17.12.2008

Vedtagelse af politisk aftale i Rådet ved førstebehandlingen (ved enstemmighed): || 2.12.2010

Formel vedtagelse af Rådets førstebehandlingsholdning (ved enstemmighed): || 17.3.2011

Udtalelse afgivet under Europa-Parlamentets andenbehandling || 6.7.2011

2. FORMÅLET MED KOMMISSIONENS FORSLAG

Formålet med Kommissionens forslag er at forbedre trafiksikkerheden ved at etablere et system til udveksling af oplysninger mellem den medlemsstat, hvor trafikforseelsen er begået ("overtrædelsesmedlemsstaten"), og den medlemsstat, hvor køretøjet er registreret ("registreringsmedlemsstaten"), om de mest alvorlige færdselslovsovertrædelser. Det tjener til at identificere køretøjsejere, der har begået trafikforseelser i en anden medlemsstat end den, hvor deres køretøjer er registreret. Overtrædelsesmedlemsstaten får derved mulighed for at retsforfølge og straffe de pågældende køretøjsejere.

De trafikforseelser, som Kommissionens forslag dækker, er hastighedsoverskridelser, manglende brug af sikkerhedssele, fremkørsel mod rødt lyssignal og spirituskørsel. Disse trafikforseelser er ansvarlige for de fleste trafikulykker og trafikofre.

Forslaget indeholder også en beskrivelse af udvekslingsproceduren (data, ansvarlige myndigheder og net) og det standardbrev, der sendes til indehaveren af registreringsattesten.

3. KOMMISSIONENS UDTALELSE OM EUROPA-PARLAMENTETS ÆNDRINGSFORSLAG

3.1 Generelle bemærkninger

Med udgangspunkt i den indstilling, der blev vedtaget i Transport- og Turismeudvalget den 24. april 2011, har der været en række uformelle kontakter mellem Rådet, Europa-Parlamentet og Kommissionen med henblik på at opnå enighed i denne sag ved andenbehandlingen. Disse uformelle kontakter førte til, at Transport- og Turismeudvalget kunne fremlægge et samlet kompromis med ændringer, som derefter blev vedtaget på plenarmødet den 6. juli 2011. Kommissionen tilslutter sig dette kompromis med ændringer hvad angår indholdet, men må gentage den holdning, som den allerede ved førstebehandlingen gav udtryk for, nemlig dels til de to lovgivende myndigheders valg af "politisamarbejde" som retsgrundlag, dels til det manglende krav om overensstemmelsesoversigt (se punkt 4).

3.2 Europa-Parlamentets ændringer ved andenbehandlingen

Bortset fra spørgsmålet om retsgrundlag gav Kommissionen sin støtte til Rådets holdning ved førstebehandlingen med hensyn til indholdet (se Kommissionens meddelelse om Rådets holdning[1]). De vigtigste af Europa-Parlamentets ændringer til Rådets holdning er:

1) informationsskrivelsen: tydeliggørelse af, at en informationsskrivelse til lovovertræderen er obligatorisk, når overtrædelsesmedlemsstaten beslutter at iværksætte en opfølgning

2) skærpelse af bestemmelserne om databeskyttelse for at mindske risikoen for misbrug af personoplysninger

3) indførelse af en ny bestemmelse om delegerede retsakter, hvorved de tekniske bilag med det datasæt, der er genstand for informationsudvekslingen, kan ændres

4) en skærpelse af revisionsbestemmelsen, idet Kommissionen vurderer, om der er behov for nye lovgivningsforslag vedrørende udarbejdelse af fælles standarder for automatisk kontroludstyr, harmonisering af færdselsregler samt opstilling af fælles kriterier i forbindelse med procedurerne for opfølgning. Der er også en erklæring fra Kommissionen om, at den vil undersøge behovet for at udarbejde retningslinjer på EU-niveau for at sikre større konvergens i medlemsstaternes håndhævelse af færdselsreglerne.

3.3 Erklæring om retsgrundlaget

Med hensyn til valget af retsgrundlag finder Kommissionen, at artikel 87, stk. 2 (politisamarbejde), som Rådet valgte ved førstebehandlingen, og som Europa-Parlamentet ikke rejste tvivl om ved andenbehandlingen, ikke er det rette retsgrundlag for dette direktiv set ud fra et juridisk og institutionelt synspunkt. Derfor fik Kommissionen indsat en erklæring i Rådets protokol, hvori den forbeholdt sig ret til at gøre brug af alle de retsmidler, den råder over (se Kommissionens erklæring i punkt 4).

3.4 Erklæring om overensstemmelsesoversigt

Det bliver ifølge aftalen ikke pålagt medlemsstaterne at indsende en overensstemmelsesoversigt til Kommissionen på trods af Europa-Parlamentets normale holdning hertil. I betragtning af sagens særlige karakter (enstemmighed i Rådet, enighed ved andenbehandlingen) tilsluttede medlovgiveren sig en løsning på spørgsmålet om overensstemmelsesoversigter, som ikke ville indvirke på igangværende interinstitutionelle drøftelser af spørgsmålet.

Rådet og Europa-Parlamentet afgav en fælles erklæring, hvori det blev understreget, at vedtagelsen af dette direktiv ikke foregriber resultatet af interinstitutionelle forhandlinger om overensstemmelsesoversigter.

Endvidere afgav Kommissionen en erklæring, hvori den beklager, at overensstemmelsesoversigter ikke nævnes i hovedteksten, og bekræfter, at Kommissionen fortsat går ind for at sikre, at medlemsstaterne opstiller overensstemmelsesoversigter, som viser forbindelsen til de foranstaltninger, de vedtager til gennemførelse af direktivet. For at vise sin vilje til at nå et kompromis og muliggøre umiddelbar vedtagelse af det foreliggende forslag anførte Kommissionen også, at den kan acceptere, at den obligatoriske bestemmelse om overensstemmelsesoversigter erstattes af en relevant betragtning, der opfordrer medlemsstaterne til at følge denne praksis, men den fremhævede samtidig, at dens holdning i den foreliggende sag ikke må betragtes som præcedensskabende (se punkt 4).

4. KONKLUSIONER / GENERELLE BEMÆRKINGER

Europa-Parlamentet vedtog sine andenbehandlingsændringer den 6. juli 2011 efter at have haft uformelle kontakter med Rådet og Kommissionen.

Kommissionen bekræfter, at den tilslutter sig de vedtagne kompromisændringer som helhed, da de afspejler hovedformålet med dens forslag, men ændringen af retsgrundlaget har foranlediget Kommissionen til at fremsætte følgende erklæring:

"Kommissionen noterer sig, at både Rådet og Europa-Parlamentet ønsker at erstatte det af Kommissionen foreslåede retsgrundlag, dvs. artikel 91, stk. 1, litra c), i TEUF, med artikel 87, stk. 2, i TEUF. Kommissionen er enig med de to medlovgivere i, at det er vigtigt at forfølge det foreslåede direktivs mål om at forbedre trafiksikkerheden, men ud fra et juridisk og institutionelt synspunkt finder den imidlertid ikke, at artikel 87, stk. 2, i TEUF er det rette retsgrundlag, og den forbeholder sig derfor ret til at gøre brug af alle de retsmidler, den råder over."

Hvad angår revisionsbestemmelsen og de yderligere skridt, Kommissionen skal tage af hensyn til færdselssikkerheden, fremsatte Kommissionen følgende erklæring:

"Kommissionen vil undersøge behovet for at udarbejde retningslinjer på EU-niveau for at sikre større konvergens i medlemsstaternes håndhævelse af færdselsreglerne i form af sammenlignelige metoder, praksis, standarder og kontrolhyppighed, især hvad angår hastighedsoverskridelser, manglende brug af sikkerhedssele, fremkørsel mod rødt lyssignal og spirituskørsel."

I spørgsmålet om overensstemmelsesoversigter kan Kommissionen acceptere, at den obligatoriske bestemmelse om overensstemmelsesoversigter erstattes af en relevant betragtning, der opfordrer medlemsstaterne til at følge denne praksis, men den erindrede alligevel om sin holdning til dette horisontale spørgsmål ved at fremsætte følgende erklæring:

"Kommissionen minder om, at den er fast besluttet på at sikre, at medlemsstaterne opstiller overensstemmelsesoversigter, der knytter deres vedtagne gennemførelsesforanstaltninger sammen med EU-direktivet, og sender dem til Kommissionen i forbindelse med gennemførelsen af EU-lovgivningen, hvorved hensynet til borgernes interesser og bedre og mere gennemsigtig lovgivning tilgodeses og evalueringen af de nationale bestemmelsers overensstemmelse med EU-lovgivningen lettes.

Kommissionen beklager den manglende opbakning til den bestemmelse i forslaget til Europa-Parlamentets og Rådets direktiv om fremme af grænseoverskridende retshåndhævelse på trafiksikkerhedsområdet, som ville gøre det obligatorisk at udarbejde overensstemmelsesoversigter.

Kommissionen kan for at nå frem til et kompromis og sikre hurtig vedtagelse af forslaget gå med til, at den obligatoriske bestemmelse om overensstemmelsesoversigter erstattes af en relevant betragtning, der opfordrer medlemsstaterne til at følge denne praksis.

Kommissionens holdning i denne sag må dog ikke anses for at skabe præcedens. Kommissionen vil fortsætte sine bestræbelser på sammen med Europa-Parlamentet og Rådet at finde en egnet løsning på dette horisontale institutionelle spørgsmål."

[1] KOM(2011) 148.